Biden përfiton nga fokusi i demokratëve mbi Presidentin Trump
Presidenti Trump po kritikon kandidatët demokratë si njerëz me pikëpamje ekstreme, ndërsa të dyja palët përgatiten për zgjedhjet e vitit 2020.
Zgjedhjet presidenciale të vitit 2020 ende janë larg, por Presidenti Donald Trump duket se ka vënë në shënjestër kandidatin demokrat Joe Biden, i cili udhëheq në anketat e demokratëve. Rreth njëzet kandidatë të tjerë demokratë gjithashtu po përqëndrojnë energjitë kundër zotit Biden, vetëm pak javë para fillimit të debateve të para televizive mes kandidatëve demokratë. Korrespondenti i Zërit të Amerikës, Jim Malone njofton nga Uashingtoni mbi zhvillimet e fundit në fushatën presidenciale të vitit 2020. Në Ajova, shteti i parë i votimit në zgjedhjet paraprake, kandidati demokrat me mbështetjen më të madhe në anketa, Biden nuk shpenzoi shumë kohë para se të fillonte kritikat ndaj Presidentit Trump. Zoti Biden është me sa duket në mendjen e Presidentit Trump, ndërsa po shqyrton rivalët e mundshëm për vitin e ardhshëm. Sondazhet tregojnë se zoti Biden kryeson fushatën presidenciale të demokratëve, i pasuar nga senatori nga Vermonti, Bernie Sanders. Në mesin e kandidatëve me mbështetje në rritje është senatorja nga Masaçusetsi, Elizabeth Warren me një fokus specifik të politikave dhe pasionit. Një kandidat tjetër me rritje të mbështetjes është kryebashkiaku i South Bendit, Pete Buttigieg, i cili i ofron partisë një alternativë më të re. Trump është bërë çështja kryesore në fushatën e zgjedhjeve paraprake të demokratëve, nga e cila duket se është duke përfituar Joe Biden, thotë analisti Larry Sabato. Sondazhet e fundit tregojnë se Joe Biden ka një epërsi të madhe ndaj Presidentit Trump. Por presidenti është gati t’i etiketojë të gjithë kandidatët demokratë si politikanë me së majtës së skajshme. Presidenti Trump shpreson që demokratët do të emërojnë një kandidat të së majtës së skajshme, thotë analisti Larry Sabato. Fushata për zgjedhjet e vitit 2020 kalon në një fazë të re më vonë këtë muaj me debatet e para zyrtare mes 20 kandidatatëve presidencialë të demokratëve.